斤竹嶺
作者：張嵲
朝代：宋

paragraphs: 朧朧曉月淡，暠暠晨霜耿。
棄馬沙金平，步過草池嶺。
仰登上層雲，俯降入深井。
回潭冷更清，嶺樹疏逾整。
蹊荒陳葉深，山回微路永。
雪霰迷遠空，嵐烟護絕境。
闗門僅可辨，歸塗難具省。
設險得地形，戎醜期遠屏。
寧辭滿衣雪，曛黑到絕頂。
石淺微溜喧，獨覺空山静。
形寂寢逾熟，山白夢方醒。
去路望更遥，陟降怯深濘。
壻水碧于藍，何由放烟艇。